Cu mai puțin de două luni până la debutul României la Euro 2024, Edi Iordănescu pare să aibă soluția ideală pentru atac. Denis Drăguș marchează pe bandă rulantă în campionatul Turciei și a bifat o nouă performanță.
Denis Drăguș are un sezon de vis în campionatul turc. Internaționalul român a ajuns deja la 12 goluri în 29 de partide pentru Gaziantep, însă e lider detașat într-un alt clasament. Jurnaliștii de la FourFourTwo au analizat performanțele tuturor fotbaliștilor din Superliga Turciei și au ajuns la concluzia că Drăguș este fotbalistul cu cele mai multe driblinguri reușite.
Atacantul de la Gaziantep a reușit 79 de driblinguri până acum. Pe locul 2 se situează Dele Bashiru și Aylton Morte cu 61. Performanța este una remarcabilă întrucât în campionatul Turciei evoluează jucători de renume, cu multe meciuri în campionatele de top din Europa.
Drăguș a surclasat la acest capitol jucători precum Mertens, Zaha, Icardi, Ziyech, Tadic sau Fred. Atacantul român a făcut senzație în primul său sezon în Turcia. Acesta este împrumutat la Gaziantep de către Standard Liege însă ar putea rămâne în campionatul turc și din sezonul viitor.
Performanțele sale din acest sezon i-ar putea aduce un transfer lui Drăguș. Atacantul a atras atenția celor de la Trabzonspor. Standard Liege ar urma să încaseze aproximativ două milioane de euro în schimbul internaționalului român. Trabzonspor este o echipă de tradiție în Turcia. În acest sezon, aceștia se clasează pe locul 3, care duce în preliminariile Europa League.
Drăguș a marcat împotriva celor de la Trabzonspor chiar în ultima etapă a campionatului. Gaziantep a pierdut cu 2-4, însă românii de la echipă au făcut un meci foarte bun. Deian Sorescu a deschis scorul în minutul 12 al partidei și i-a oferit un assist lui Drăguș în minutul 21. Trabzonspor a întors scorul în repriza a doua și a câștigat cu 4-2.
Drăguș a fost unul dintre cei mai buni jucători în meciul cu Trabzonspor. Atacantul a marcat incredibil în prima repriză când a avut o acțiune personală pe flancul drept al atacului lui Gaziantep. Acesta și-a driblat adversarii în stilul lui Cristiano Ronaldo și a șutat necruțător la colțul lung. Drăguș a avut și o bară în minutul 28.
Se pare că cei de la Trabzon au fost impresionați de performanța românului și îl vor neapărat în echipa din sezonul viitor. Dacă acest transfer se va realiza, Drăguș va fi coleg cu jucători precum Nicolas Pepe, Mislav Oršić sau Enis Bardhi.
Denis Drăguș a părăsit fotbalul românesc în sezonul 2019/2020. St Liege l-a cumpărat de la Viitorul Constanța pentru 1.8 milioane de ani când avea numai 19 ani. Fotbalistul a fost împrumutat mai apoi la Crotone și Genoa, însă a reușit să se impună abia acum, la Gaziantep, în Turcia.